**დანართი**

**,,დამტკიცებულია’’**

**ა(ა)იპ „აგროსერვის ცენტრის“**

**დირექტორის ბრძანება**

**28.06.2022 წ. №აგრო 01-02/134**

***გაეროს განვითარების პროგრამასა და ა(ა) იპ „აგროსერვის ცენტრი“ -ს შორის გაფორმებული სტანდარტული შეთანხმების წერილის შესაბამისად პროექტის „საქართველოს სოფლის მდგრადი განვითარების ხელშეწყობა (ENPARD 3)“ ფარგლებში გაეროს განვითარების საგრანტო პროგრამის განხორციელების სახელმძღვანელო წესი***

საგრანტო პროგრამა: საყოფაცხოვრებო მოხმარების მზის ელექტრო სისტემებზე წვდომის ხელშეწყობა

**მუხლი 1. ტერმინთა განმარტება.**

**1. 1. ცენტრი**  - არასამეწარმეო (არაკომერციული) იურიდიული პირი აგროსერვის ცენტრი;

**1.2. პოტენციური ბენეფიციარი -** საქართველოს მოქალაქე ფიზიკური პირი, რომელიც განაცხადის შეტანის დროისათვის რეგისტრირებულია ხულოს ან ქედის მუნიციპალიტეტში, საქართველოს კანონმდებლობით განსაზღვრული წესის შესაბამისად საკუთრებასა და/ან სარგებლობაში გააჩნია ხულოს და ქედის მუნიციპალიტეტებში რეგისტრირებული უძრავი ქონება და განაცხადის შეტანის დროისთვის ეწევა შიდა სასოფლო მეურნეობას და რომელთანაც შესაძლებელია გაფორმდეს საგრანტო ხელშეკრულება;

**1.3. პროექტის ბენეფიციარი** - საქართველოს მოქალაქე ფიზიკური პირი, რომელიც განაცხადის შეტანის დროისათვის რეგისტრირებულია ხულოს ან ქედის მუნიციპალიტეტში, საქართველოს კანონმდებლობით განსაზღვრული წესის შესაბამისად საკუთრებასა და/ან სარგებლობაში გააჩნია ხულოს და ქედის მუნიციპალიტეტებში რეგისტრირებული უძრავი ქონება და განაცხადის შეტანის დროისთვის ეწევა შიდა სასოფლო მეურნეობას და რომლებთანაც გაფორმდება საგრანტო ხელშეკრულება;

**1.4. საგრანტო ხელშეკრულება -** ცენტრსა და ბენეფიციარს შორის გაფორმებული იურიდიული ძალის მქონე დოკუმენტი, რომელიც განსაზღვრავს პროექტის ფარგლებში ბენეფიციარსა და ცენტრს შორის უფლება-მოვალეობებსა და გრანტის გაცემის პირობებს.

**1.5. კომისია -** ცენტრის დირექტორის ბრძანებით შექმნილიჯგუფი, რომლის შემადგენლობაში შევლენ სახელმწიფო და არასახელმწიფო ორგანიზაციების წარმომადგენლები. და ცალკეული ექსპერტები. კომისია განიხილავს და ქულათა სისტემის შესაბამისად აფასებს ბენეფიციარების მიერ წარმოდგენილ განაცხადებს.

**1.6. განაცხადი** - წერილობითი დოკუმენტი, რომელიც დეტალურად აღწერს ბენეფიციარის ადგილმდებარეობას და პროექტის ფარგლებში დაგეგმილი მზის ფოტოვოლტური სისტემის მიღების საჭიროებას;

**1.7. განაცხადზე თანდართული დოკუმენტაცია -** პოტენციური ბენეფიციარის მიერ განაცხადზე თანდართული წინამდებარე სახელმძღვანელოთი განსაზღვრული დოკუმენტები;

**1.8. გრანტის მოცულობა** - ერთ ბენეფიციარზე გრანტის მაქსიმალური თანხა 8000 ლარი, მზის ფოტოვოლტური სისტემის და შესაბამისი მოწყობილობების დასამონტაჟებლად.

**1.9. ცენტრის დაფინანსება და ბენეფიციარის თანამონაწილეობა -** ცენტრის გრანტის მოცულობა შეადგენს მზის ფოტოვოლტური სისტემის მთლიანი ღირებულების 90%-ს, მაგრამ არაუმეტეს 8000 ლარს, ხოლო ბენეფიციარის თანამონაწილეობა მთლიანი ღირებულების მინიმუმ 10%-ს.

**1.10. სპეციალისტის დასკვნა -** შესაბამისი კვალიფიკაციის/სერთიფიკატის მქონე პირის/კომპანიის მიერ მომზადებული დადებითი დასკვნა, რომლითაც დასტურდება შესრულებული სამუშაოების შესაბამისობა, მზის ფოტოვოლტური სისტემის შესყიდვებისა და საგრანტო ხელშეკრულებასთან;

**1.11. პროექტის განხორციელების ეტაპები**-ცენტრში განაცხადის წარდგენა, განაცხადის დოკუმენტალური შესწავლა, პოტენციურ ბენეფიციართან ადგილზე გასვლა და ადგილმდებარეობის შეფასება, დამატებით დოკუმენტაციის წარმოდგენა, ხარვეზის აღმოფხვრა, კომისიის მიერ განაცხადის განხილვა, ხელშეკრულების გაფორმებამდე საჭირო დოკუმენტაციის წარმოდგენა, დატრენინგება, ხელშეკრულების გაფორმება, ბენეფიციარის მიერ თანამონაწილეობის თანხის გადახდა, დანადგარის მონტაჟი, მონიტორინგი.

**1.12. პროექტის განხორციელების გეოგრაფიული არეალი** - პროექტი განხორციელდება აჭარის ავტონომიური რესპუბლიკის ტერიტორიაზე, კერძოდ: ხულოსა და ქედის მუნიციპალიტეტებში.

**1.13. პროექტის ადმინისტრირება** - ადმინისტრაციული კოორდინატორი ორგანიზებას უწევს ელექტრონულ ვებ-პლატფორმაზე განაცხადების აღრიცხვა/კონტროლს, პროგრამაში ჩართული პირების მუშაობის კოორდინაციას, კომისიის სხდომების ჩატარებას.

**1.14. განაცხადის შესწავლა** - პროექტის გრანტების ოფიცერი უზრუნველყოფს პოტენციური ბენეფიციარის მიერ შემოტანილი განაცხადის შესაბამისობის დადგენას წინამდებარე წესის მოთხოვნებთან, ადგენს განაცხადზე ხარვეზს, ახორციელებს ხელშეკრულების შესრულების მონიტორინგს.

**1.15. მონიტორინგი ადგილზე გასვლით -** პროექტის გრანტების ოფიცერის და ენერგიის განახლებადი წყაროების მიმართულების ექსპერტი/ინჟინერის მიერ, პოტენციური ბენეფიციარის მიერ წარმოდგენილ განაცხადში მითითებული ადგილმდებარეობის შესწავლა, დათვალიერების აქტის შედგენა, ბენეფიციარებთან დამონტაჟებული მზის ფოტოვოლტური სისტემის მონიტორინგი, შესაბამისი კონსულტაციების გაწევა.

**მუხლი 2. პროექტის ზოგადი აღწერა, მიზნები და მახასიათებლები**

მიუხედავად, მსოფლიოში ბოლო წლებში მზის ენერგიის გამოყენების სწრაფი ზრდის ტემპისა, საქართველოში მისი გამოყენების კოეფიციენტი საკმაოდ დაბალია, (მზის ენერგიის წყაროები უზრუნველყოფენ ქვეყანაში ენერგო საჭიროების მხოლოდ 1%-ს). გეოგრაფიული მდებარეობიდან გამომდინარე, საქართველოს დიდი პოტენციალი და სიცოცხლისუნარიანი მომავალი აქვს მზის ენერგიის თვალსაზრისით. წიაღისეულის საწვავის იმპორტზე დამოკიდებულების შემცირების და საიმედო ენერგომომარაგების ხელშეწყობის სურვილიდან გამომდინარე, საქართველოს მთავრობა აქტიურად უწყობს ხელს ინვესტიციების გაზრდას განახლებადი ენერგიების დანერგვაში. ენერგიის განახლებად წყაროებს შეუძლიათ შეამცირონ „საწვავის სიღარიბე“, რომელიც არსებობს სოფელში, რომლის საშუალებითაც ოჯახები შეძლებენ აწარმოონ საკუთარი ენერგია, ძვირადღირებული ტრადიციული იმპორტირებული საწვავის სანაცვლოდ.

**მუხლი 3. ზოგადი დებულებები**

**3.1.** ეს წესი აწესრიგებს ცენტრის მიერ გრანტის გაცემის პირობებსა და პროცედურებს.

**3.2.** განაცხადის შეტანა ხორციელდება ელექტრონულად ვებ გვერდზე [www.moap.gov.ge](http://www.moap.gov.ge) სპეციალური აპლიკაციის მეშვეობით, სახელმძღვანელოს მიხედვით განსაზღვრულ ვადებში (ადმინისტრაციული კოორდინატორის მიერ წარმოდგენილი დასაბუთებული ინფორმაციის საფუძველზე შესაძლებელია ვადის გახანგრძლივება).

**3.3.** პროექტში მონაწილების უფლება აქვს ხულოს და ქედის მუნიციპალიტეტში რეგისტრირებულ საქართველოს მოქალაქეს, სრულწლოვან ფიზიკურ პირს, რომელსაც საქართველოს კანონმდებლობით განსაზღვრული წესის შესაბამისად საკუთრებასა და/ან სარგებლობაში გააჩნია ხულოს და ქედის მუნიციპალიტეტებში რეგისტრირებული უძრავი ქონება და განაცხადის შეტანის დროისთვის ეწევიან შიდა სასოფლო მეურნეობას.

**3.4**. მზის ფოტოვოლტური სისტემის შესყიდვასა და მონტაჟს ცენტრი ახორციელებს საქართველოს კანონმდებლობითა და გაეროს განვითარების პროგრამასა და ცენტრს შორის გაფორმებული სტანდარტული შეთანხმების წერილით განსაზღვრეული წესის მიხედვით.

**3.5.** დაფინანსების ადმინისტრირებას, ბენეფიციარების შერჩევასა და დაფინანსებული ბენეფიციარების მონიტორინგს ახორციელებს ცენტრი.

**3.6.** საგრანტო პროგრამა ხორციელდება ევროკავშირის (EU) და გაეროს განვითარების პროგრამის (UNDP) მხარდაჭერით „სოფლის და სოფლის მეურნეობის განვითარების ევროპის სამეზობლო პროგრამის“ (ENPARD) ფარგლებში.

**მუხლი 4. პროექტის მიზნები, ამოცანები, პრიორიტეტები და პირობები**

**4.1. პროექტის მიზნები:**

პროექტი კონკრეტულ მიზნად ისახავს საბაზისო მდგომარეობის შეცვლასა და აჭარის სოფლებში არსებული პრობლემების მოგვარებას, შემდეგი მოკლევადიანი შედეგების მიღწევის გზით:

ა) სოფლის შინამეურნეობების წვდომის გაზრდა მზის ფოტოვოლტურ (PV) ტექნოლოგიებზე მცირე გრანტების სქემების საშუალებით;

ბ)სოფლის მოსახლეობის ცნობიერების და პოტენციალის ამაღლება (განსაკუთრებით სამიზნე რაიონების მომხმარებლების) განახლებადი ენერგიის შესახებ, სადაც აქცენტი გაკეთდება მზის ფოტოვოლტურ (PV) სისტემებზე.

**4.2. პროექტის ამოცანები**

ა) სოფლად სოციალური და ეკონომიკური შესაძლებლობების დივერსიფიკაციის ხელშეწყობა;

ბ) სოციალური პირობების და ცხოვრების დონის გაუმჯობესების ხელშეწყობა;

გ) გარემოს დაცვისა და ბუნებრივი რესურსების მდგრადი მართვის გაუმჯობესება.

**4.3. პროექტის მოსალოდნელი შედეგები**

ა) აჭარის სოფლის განვითარების სტრატეგიისა და სამოქმედო გეგმის, და ამასთან დაკავშირებული სხვა პროგრამების, განხორციელების მხარდაჭერა

ბ) სოფლის ეკონომიკის დივერსიფიცირება, განახლებადი რესურსების ხელმისაწვდომობის გაზრდა და ენერგოეფექტურობის დანერგვის ხელშეწყობა

გ) გარემოს დაცვის გაუმჯობესება, ბუნებრივი რესურსების მდგრადი მართვა და კლიმატის ცვლილებასთან დაკავშირებული ზომების გატარება.

**4.4. პროექტის პირობები**

ა) პოტენციურ ბენეფიციარს პროგრამაში ჩართვის მიზნით ცენტრში მხოლოდ ერთი განაცხადის წარდგენის უფლება აქვს;

ბ) პოტენციური ბენეფიციარის მიერ წარმოდგენილი განაცხადის დაშვება მოხდება წინასწარ შემუშავებული კრიტერიუმების გათვალისწინებით:

გ) პროგრამა განხორციელდება პროექტით განსაზღვრული გეოგრაფიული არეალის მიხედვით.

**მუხლი 5. პროექტით გათვალისწინებული დაფინანსება**

1. გრანტის მაქსიმალური თანხა ერთ ბენეფიციარზე შეადგენს არაუმეტეს 8000 ლარს, მზის ფოტოვოლტური სისტემის და შესაბამისი მოწყობილობების დასამონტაჟებლად (მინიმალური სიმძლავრე 2.5 კვტ). აღჭურვილობას შესყიდვას ელექტრონული ტენდერის გზით განახორციელებს აგროსერვის ცენტრი. ეს საშუალებას მისცემს ცენტრს დააგროვოს მოთხოვნები და შეამციროს ხარჯები მსხვილი პარტიებით შესყიდვის განხორციელების გზით. ამასთან შერჩეულმა ბენეფიციარმა (შინამეურნეობამ) უნდა მოახდინოს მთლიანი ღირებულების მინიმუმ 10%-ის თანადაფინანსება. ბენეფიციარები შეირჩევიან კონკურსის საფუძველზე, რომლებიც გაივლიან პროექტის განხორციელების სახელმძღვანელოთი გათვალისწინებულ პროცედურებს.

**მუხლი 6. პოტენციური ბენეფიციარის შერჩევის კრიტერიუმები**

**6.1.** პროექტში მონაწილების უფლება აქვს ხულოს და ქედის მუნიციპალიტეტში რეგისტრირებულ საქართველოს მოქალაქეს, სრულწლოვან ფიზიკურ პირს, რომელსაც საქართველოს კანონმდებლობით განსაზღვრული წესის შესაბამისად საკუთრებასა და/ან სარგებლობაში გააჩნია ხულოს და ქედის მუნიციპალიტეტებში რეგისტრირებული უძრავი ქონება და განაცხადის შეტანის დროისთვის ეწევიან შიდა სასოფლო მეურნეობას

**6.2.** განმცხადებელმა განაცხადი უნდა წარადგინოს ცენტრს ელექტრონული პლატფორმის მეშვეობით, ასევე კანცელარიის მეშვეობით. განაცხადის ფორმა დამტკიცებულია წინამდებარე წესის დანართ 1-ში;

**6.3.** იმ შემთხვევაში, თუ განმცხადებელი არის ცენტრის ან გაეროს განვითარების პროგრამის მიერ განხორციელებული რომელიმე პროექტის/პროგრამის ბენეფიციარი, მას არ უნდა ჰქონდეს პროექტის/პროგრამის პირობები დარღვეული.

**6.4.** განმცხადებელი განაცხადის წარდგენისას წერილობით ადასტურებს თანადაფინანსებაში მონაწილეობის მიღების მზაობას მთლიანი ღირებულების მინიმუმ 10%-სა.

6.5. ერთ შიდამეურნეობაზე შესაძლებელია მხოლოდ ერთი გრანტის გაცემა.

**მუხლი 7. პროექტის დაფინანსების პირობები**

**7.1.** ცენტრის გრანტის მოცულობა ერთ შიდამეურნეობაზე შეადგენს მზის ფოტოვოლტური სისტემის მთლიანი ღირებულების 90%-ს, მაგრამ არაუმეტეს 8 000 ლარისა, ხოლო ბენეფიციარის თანამონაწილეობა შეადგენს, მზის ფოტოვოლტური სისტემის საერთო ღირებულების მინიმუმ 10%-ს.

**7.2.** ხელშეკრულების ხელმოწერის შემდეგ ცენტრი მზის ფოტოვოლტურ სისტემას გადასცემს ბენეფიციარს, მხოლოდ ბენეფიციარის მიერ თანამონაწილეობის თანხის გადახდის შემდგომ, რაც უნდა დასტურდებოდეს შესაბამისი გადახდის დამადასტურებელი ქვითრის ცენტრში წარმოდგენით.

**7.3.** ბენეფიციარის თანამონაწილეობის წყაროს შეიძლება წარმოადგენდეს, როგორც საკუთარი ფულადი სახსრები, ასევე საბანკო/მიკროსაფინანსო ორგანიზაციების სესხი.

**მუხლი 8. პროექტის განხორციელების პირობები**

**პროექტში მონაწილეობისას პოტენციური ბენეფიციარი გაივლის შემდეგ ეტაპებს:**

ა) ცენტრში განაცხადის წარდგენა;

ბ) განაცხადის შესწავლა;

გ) პოტენციურ ბენეფიციართან ადგილზე გასვლა და ადგილმდებარეობის შეფასება;

დ) დამატებით დოკუმენტაციის წარმოდგენა, ხარვეზის აღმოფხვრა;

ე) განაცხადის განხილვა შესაბამისი კომისიის მიერ;

ვ) ხელშეკრულების გაფორმებამდე საჭირო დოკუმენტაციის წარმოდგენა;

ზ) ტრენინგები;

თ) თანადაფინანსების ხელშეკრულების გაფორმება;

ი) ბენეფიციარის თანამონაწილეობის თანხის გადახდა;

კ) დანადგარის მონტაჟი;

ლ) მონიტორინგი.

**მუხლი 9. განაცხადის წარმოდგენის ეტაპზე თანმდევი დოკუმენტაცია.**

**9.1. ბენეფიციარის განაცხადს თან უნდა ერთვოდეს**

**ა.** განმცხადებლის პირადობის დამადასტურებელი დოკუმენტის ასლი;

**ბ.** განახლებული უძრავი ქონების საკუთრების და/ან სარგებლობის დამადასტურებელი დოკუმენტი (ამონაწერი საჯარო რეესტრიდან და საკადასტრო რუკა);

გ პროექტის სამიზნე ადგილის ფოტოსურათი

**შენიშვნა*:***  განაცხადი და თანმდევი დოკუმენტაცია წარმოდგენილი უნდა იყოს აჭარის ავტონომიური რესპუბლიკის სოფლის მეურნეობის სამინისტროს ვებგვერდის მეშვეობით. [www.moap.gov.ge](http://www.moap.gov.ge)

**მუხლი 10. განაცხადის შემოწმების ეტაპი.**

**10.1.** პროექტის გრანტების ოფიცერი უზრუნველყოფს შემოსული განაცხადის შესაბამისობის დადგენას წინამდებარე წესით გათვალისწინებულ პირობებთან და ხარვეზის აღმოჩენის შემთხვევაში, პოტენციურ ბენეფიციარს გამოსასწორებლად აძლევს გონივრულ ვადას, არაუმეტეს 5 (ხუთი) კალენდარული დღისა;

**10.2.** პროექტის გრანტების ოფიცერი უზრუნველყოფს პოტენციურ ბენეფიციართან შეთანხმებით, განაცხადით წარმოდგენილი ინფორმაციის გადამოწმებას ადგილზე გასვლით, განაცხადში მითითებული ტერიტორიის მონიტორინგსა და დათვალიერების აქტის შედგენის მიზნით;

**10.3.** ადგილის შესწავლის შემდგომ ექსპერტი/ინჟინერი ენერგიის განახლებადი წყაროების მიმართულებით, უზრუნველყოფს შესაბამისი რეკომენდაციის გაცემას მზის ფოტოვოლტური სისტემის დამონტაჟებასთან დაკავშირებით, აღნიშნული რეკომენდაციის საფუძველზე, გრანტების ოფიცერი განსაზღვრავს, ბენეფიციარის შემდგომ ეტაპზე გადასვლას.

**მუხლი 11. განაცხადის განხილვა, კომისიის მიერ ქულების მინიჭება და შედეგების გასაჩივრება**

**11.1.** პროექტში წარდგენილ განაცხადებს განიხილავს ცენტრის დირექტორის ბრძანებით შექმნილი კომისია. კომისიის შემადგენლობაში შედის როგორც ცენტრის, ასევე სახელმწიფო და არასახელმწიფო ორგანიზაციების წარმომადგენლები. კომისია შეისწავლის წარდგენილ განაცხადებს ინდივიდუალურად ანიჭებს ქულებს;

11. **2.** პროექტის განაცხადი ფასდება შემდეგი კრიტერიუმების შესაბამისად:

ა) მზის ფოტოვოლტური სისტემის ეფექტურად გამოყენება (შეფასების ქულა 0- 4);

ბ) ახალგაზრდების მიერ წარმოდგენილი პროექტები (შეფასების ქულა 0-1);

გ) ქალების მიერ წარმოდგენილი პროექტები და პროექტები, სადაც შიდამეურნეობებს უძღვებიან ქალები (შეფასების ქულა 0-4);

დ) შშმ პირის მიერ წარმოდგენილი პროექტები (შეფასების ქულა 0-2 )

ე) სოციალურად დაუცველი პირის მიერ წარმოდგენილი პროექტები (შეფასების ქულა 0-3)

ვ) საჭირო კომპეტენციის არსებობა (შეფასების ქულა 0-3);

ზ) მზის ფოტოვოლტური სისტემის მუშაობისათვის საჭირო რელიეფის არსებობა (შეფასების ქულა 0- 4);

თ) მრავალშვილიანი ოჯახები (შეფასების ქულა - 0-2);

ი) სოფლად მუდმივად მცხოვრები ფიზიკური პირების განცხადებები (შეფასდების ქულა 0-1);

კ) იძულებით გადაადდგილებულ და სხვა უმცირესობათა მიერ წარმოდგენილი განცხადებები (შეფასების ქულა 0-3)

11.3. კონკურსის შედეგად გამარჯვებულთა გამოვლენის შემდეგ, კომისია შეიმუშავებს ბენეფიციართა რეესტრს და შესაბამისი საოქმო გადაწყვეტილებით დასამტკიცებლად წარუდგენს ცენტრის დირექტორს. კომისიის გადაწყვეტილება მტკიცდება ცენტრის დირექტორის ბრძანებით.

11.4. კომისიის მიერ მიღებული გადაწყვეტილების გასაჩივრება შესაძლებელია საქართველოს კანონმდებლობით განსაზღვრულის წესის მიხედვით.

**მუხლი 12. ბენეფიციარების ტრენინგი**

**12.1.** ინდივიდუალური კონსულტაციები და/ან ტრენინგები მინიმუმ 70 შინამეურნეობისათვის, მათ შორის ქალებისთვის, რომლებიც უძღვებიან შინამეურნეობას.

**12.2.** ტრენინგში მონაწილეთა იდენტიფიცირება და შერჩევა ორივე მუნიციპალიტეტიდან, მონაწილეთა მინიმუმ 30% უნდა იყოს ქალი.

**12.3.** ლოჯისტიკის უზრუნველყოფა განხორციელდება საკონსულტაციო და ტრენინგ-მომსახურების გაწევის მიზნით, როგორც მუნიციპალიტეტებში, ასევე აგროსერვის ცენტრის შენობებში.

**მუხლი 13. საგრანტო ხელშეკრულების გაფორმება.**

**13.1.** ხელშეკრულების გაფორმებისთვის ბენეფიციარი ფიზიკური პირი ვალდებულია წარმოადგინოს შემდეგი სახის დოკუმენტაცია:

ა) პროექტის განხორციელების ადგილის განახლებული ამონაწერი საჯარო რეესტრიდან მხოლოდ იმ შემთხვევაში თუ ბენეფიციარი პროექტის განხორციელებას გეგმავს სარგებლობაში არსებულ მიწის ნაკვეთზე;

ბ) საჯარო რეესტრიდან ცნობა საჯარო სამართლებრივი შეზღუდვის შესახებ (განმცხადებლის მთელს ქონებაზე არ უნდა იყოს რეგისტრირებული საჯარო სამართლებრივი შეზღუდვა);

გ) თანამონაწილეობის თანხის დამადასტურებელი დოკუმენტი - ცნობა ბანკიდან შესაბამისი თანხის ანგარიშზე არსებობის შესახებ ან/და ცნობა ბანკიდან/მიკრო საფინანსო ორგანიზაციიდან სესხის დამტკიცების თაობაზე;

დ) ცნობა შემოსავლების სამსახურიდან დავალიანების არ არსებობის შესახებ;

ე) ცნობა ენერგო კომპანიიდან აბონენტად რეგისტრაციისა და რევერსული მრიცხველის ფლობის შესახებ.

**13.2.** იმ შემთხვევაში, თუ პოტენციური ბენეფიციარის მიერ წარმოდგენილი დოკუმენტაცია არის სრულყოფილი და ვადების დაცვით, მოწვეული იქნება ხელშეკრულების გასაფორმებლად, ხოლო იმ შემთხვევაში თუ არ არის სრულყოფილი ან დარღვეულია წარმოდგენის ვადები, აღნიშნულ შემთხვევაში ხელშეკრულება არ გაფორმდება და ჩანაცვლდება კომისიის მიერ განსაზღვრული მომდევნო ბენეფიციარით.

**13.3.** თითოეულ გამარჯვებულ ბენეფიციართან შესაბამისი ხელშეკრულების დადებამდე, ცენტრი ბენეფიციარებთან აქტიური თანამშრომლობის გზით განსაზღვრავს თითოეული მზის ფოტოვოლტური სისტემის ტიპსა და სიმძლავრეს. ამ მიზნით ბენეფიციარი ვალდებულია ყველა საჭირო ინფორმაცია მიაწოდოს ცენტრს და ის პასუხისმგებელია მის მიერ მიწოდებული ინფორმაციის სისწორეზე.

**მუხლი 14. საქონლის/მომსახურების მიღება-ჩაბარება.**

14.1 ბენეფიციარი და ცენტრი ხელშეკრულების შესაბამისად საქონელის/მომსახურების მიღების მიზნით ადგენს:

ა) საქონლის/მომსახურების მიღება - ჩაბარების აქტ(ებ)ს;

ბ) საქონლის/მომსახურების ხელშეკრულების პირობებთან შეუსაბამობის შემთხვევაში შესაბამის აქტს.

14.2 მზის ფოტოვოლტური სისტემის მონტაჟის შემდეგ თითოეულ ბენეფიციარს სისტემა გადაეცემა სარგებლობის უფლებით. პროექტის წარმატებით განხორციელების შემთხვევაში, გაეროს განვითარების პროგრამა დაადასტურებს აღჭურვილობის ოფიციალურ გადაცემას.

**მუხლი 15. მონიტორინგი.**

**15.1.** პროგრამის მიმდინარეობის პერიოდში ცენტრი განახორციელებს მონიტორინგს პერიოდულად საქართველოს კანონმდებლობითა და გაეროს განვითარების პროგრამისა და ცენტრს შორის გაფორმებული სტანდარტული შეთანხმების წერილით განსაზღვრეული წესის მიხედვით;

**15.2.** ცენტრის/გაეროს განვითარების პროგრამის წარმომადგენლები უფლებამოსილნი არიან ნებისმიერ დროს, წინასწარი შეტყობინების გარეშე, განახორციელონ პროგრამის მიმდინარეობის მონიტორინგი, პირადად ან დამოუკიდებელი სპეციალისტის/ექსპერტის მეშვეობით, რაც მოიცავს, მაგრამ არ შემოიფარგლება ბენეფიციარის საქმიანობის ადგილზე შემოწმებითა და დოკუმენტური მონიტორინგით;

**15.3.** ხელშეკრულების პირობების შესრულების შემდეგ, ცენტრი განახორციელებს ბენეფიციარის მონიტორინგს ექვსი თვის განმავლობაში.

**მუხლი 16. ბენეფიციარის ვალდებულებები**

**16.1. ბენეფიციარი ვალდებულია:**

ა) ცენტრს დროულად წარუდგინოს გრანტის თანადაფინანსების გადახდის დამადასტურებელი დოკუმენტი;

ბ) ცენტრის მოთხოვნის შემთხვევაში უზრუნველყოს პროექტის ფარგლებში მიღებული ქონების მონიტორინგის განხორციელებისთვის საჭირო პირობების შექმნა;

გ) ცენტრს მონიტორინგის მიზნით, მიაწოდოს უტყუარი, დროული და სრული ინფორმაცია;

დ) მისცეს თანხმობა და შესაძლებლობა ცენტრს/გაეროს განვითარების პროგრამას მოამზადოს და გამოაქვეყნოს წერილობით ისტორიები, სურათები, ვიდეო მასალა დაფინანსებული პროექტის და ბენეფიციარის შესახებ;

ე) არ შეაფერხოს ცენტრის ან მათ მიერ განსაზღვრული მესამე პირის მიერ მონიტორინგისა და შეფასების მიზნით ჩასატარებული ღონისძიებები, ხელშეკრულების გაფორმებიდან 6 თვის განმავლობაში;

ვ) პროექტი დასრულებულად ჩაითვლება ცენტრსა და ბენეფიციარს შორის გაფორმებული ხელშეკრულებით გათვალისწინებული ვალდებულებების სრულად და ჯეროვნად შესრულებისთანავე.

**16.2.** ბენეფიციარის მხრიდან პროექტის გაგრძელებაზე უარის თქმის შემთხვევაში, განიხილება გრანტის შესახებ ხელშეკრულების შეწყვეტის საკითხი. ამასთან, ხელშეკრულების შეწყვეტამდე პერიოდში მიწოდებული საქონლის/მომსახურების ღირებულების ანაზღაურების ვალდებულება ცენტრს არ წარმოეშობა.

**16.3.** ბენეფიციარის შრომისუუნარობის ან გარდაცვალების შემთხვევაში, გრანტის შესახებ ხელშეკრულებით გათვალისწინებული უფლება-მოვალეობები შეთანხმების საფუძველზე გადავა მოქმედი კანონმდებლობით გათვალისწინებულ უფლებამოსილ პირ(ებ)ზე, წინააღმდეგ შემთხვევაში განიხილება გრანტის შესახებ ხელშეკრულების შეწყვეტის საკითხი, ამასთან ხელშეკრულების შეწყვეტამდე პერიოდში მიწოდებული საქონლისა და მომსახურების ღირებულების ანაზღაურების ვალდებულება ცენტრს არ წარმოეშობა.

**მუხლი 17. პროგრამის შესახებ მოსახლეობის ინფორმირება.**

ცენტრი პროექტის შესახებ აწარმოებს საინფორმაციო კამპანიას:

ა) ცენტრის მიერ პროგრამის შესახებ საინფორმაციო მასალების (ვიდეო რგოლი, ფლაიერი) მომზადება;

ბ) საინფორმაციო შეხვედრები ორგანიზება ქედის და ხულოს ადგილობრივ სამოქმედო ჯგუფებთან (LAG) და აქტიურ მოქალაქეთა ადგილობრივი გაერთიანებასთან (AMAG). მუნიციპალიტეტებისა და ადგილობრივი საკრებულოს წარმომადგენლებთან;

გ) საინფორმაციო შეხვედრები მოსახლეობასთან სამიზნე ადმინისტრაციულ ერთეულებში;

დ) პროექტის შესახებ ინფორმაციის გავრცელება სხვადასხვა მედია საშუალებებით. საინფორმაციო შეხვედრა ჩატარდება ყველა სამიზნე მუნიციპალიტეტში. საინფორმაციო კამპანიის შედეგად უზრუნველყოფილი იქნება ინფორმაციის მაქსიმალური გავრცელება სამიზნე ჯგუფებამდე, პროექტის მიზნების და მასში ჩართვის პირობების შესახებ.